Diari Oficial de la Generalitat Valenciana


Sumari del DOGV 5797, del 02-07-2008 (2008/8127)

ORDE de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader, per al període 2008/2013.
--------------------------------------------------------------------------------------------------------------------------------------------------------------------------

### Dades del document

Número de DOGV
:   5797

Data del DOGV
:   02-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8127


Data del document
:   27-06-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * València
    * Castelló de la Plana
    * Alacant
    * desenvolupament rural
    * persona física
    * patrimoni arquitectònic
    * petita i mitjana empresa
    * administració local
    * legislació
    * regió rural
    * petita empresa
    * persona jurídica
    * suport econòmic
    * ajuda a l'agricultura
    * protecció del patrimoni
    * ajuda a les empreses
    * professió independent
    * empresa individual
    * turisme rural

ORDE de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader, per al període 2008/2013. [2008/8127]
El Consell, a través de la Conselleria d'Agricultura, Pesca i Alimentació, ha llançat l'Estratègia per als Territoris Rurals Valencians, RURALTER, la finalitat de la qual és contribuir al fet que el medi rural de la Comunitat Valenciana millore la seua atractivitat com a lloc per a viure, treballar i invertir.
Dins d'esta estratègia, es preveu l'existència de diverses línies d'ajudes, que donaran suport al naixement de noves iniciatives i projectes d'inversió, públics i privats, que s'executen en les diferents zones rurals de la Comunitat.
La present orde té com a objecte regular els objectius, els continguts i els procediments de la primera d'eixes línies d'ajuda de l'estratègia RURALTER, la línia anomenada RURALTER-Leader, que compta amb el finançament del Programa de Desenvolupament Rural de la Comunitat Valenciana (PDR CV) 2007-2013.
Les ajudes que ací es regulen es basaran majoritàriament (un 62,5%) de fons propis de la Generalitat, que ascendixen a 38,125 milions d'euros. S'unix a esta quantia el cofinançament del Fons Europeu d'Agricultura i Desenvolupament Rural, FEADER, que aporta 22,265 milions (un 36,5%) i la del Ministeri d'Agricultura, Pesca i Alimentació, que hi contribuïx amb 610 mil euros addicionals (1%).
En total, els fons públics posats a disposició de les ajudes RURALTER-Leader per al període actual de programació ascendiran a 61 milions d'euros.
L'aprovació del PDR valencià en el Comité de Desenvolupament Rural de la Comissió Europea, el 20 de febrer de 2008, ha obert la via a l'execució dels fons RURALTER-Leader, per mitjà de l'instrument de les oportunes convocatòries d'ajuda.
Serà necessari iniciar el procés per a la selecció dels nous grups d'acció local (GAL) del període 2008-2013, entitats de composició paritària pública-privada que seran els protagonistes del disseny i l'execució de les estratègies de desenvolupament de cada territori rural.
Però, al mateix temps, l'experiència d'anteriors processos de transició entre programacions aconsella evitar que, de manera innecessària, es prolongue, de cara als ciutadans i empreses del medi rural, el període entre el tancament d'un programa i l'inici del següent, o el que és el mateix, l'intermedi en el qual no és possible per a ells sol·licitar ajudes i iniciar nous projectes que puguen ser candidats a obtindre subvenció.
Amb esta orde de bases es pretén reduir al mínim este període de parèntesi, i es dóna pas sense més demores a allò que es coneix com "obertura de finestretes".
La finalitat és, en primer lloc, començar el termini de subvenció de gastos, açò és, després de la presentació de la sol·licitud d'ajuda, el promotor d'un projecte o actuació ja podrà iniciar l'execució de les inversions que tinga previstes, sense perdre per això la possibilitat que les esmentades inversions opten a rebre, en el seu dia, la subvenció de RURALTER-Leader.
En segon lloc, es tracta de facilitar el compliment de l'estricta normativa europea sobre execució financera del PDR i els terminis màxims de certificació de les anualitats previstes, una normativa que, en el passat, va ocasionar als grups d'acció local dificultats en la seua gestió operativa.
La present orde d'obertura de finestretes farà que comence el procés de presentació de sol·licituds d'ajuda però, necessàriament, la resolució final sobre si una sol·licitud rep o no fons RURALTER-Leader haurà de quedar en suspens, fins que es produïsca la selecció dels nous grups d'acció local. Seran els membres de cada grup seleccionat els qui hauran de prendre la decisió sobre si el projecte presentat s'adequa a l'estratègia de desenvolupament d'eixe territori i, en conseqüència, sobre si aproven o no ajuda per a este.
Per tot el que s'exposa i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,
ORDENE
Primer. Objecte
Aprovar les bases que regulen la concessió d'ajudes RURALTER-Leader.
Segon. Territori d'aplicació
El territori en què s'executaran els projectes susceptibles de rebre estes ajudes serà el definit com a espai d'aplicació de les mesures dels eixos 3 i 4 del PDR-CV 2007-2013.
Este espai es compon dels municipis enumerats en l'annex VII d'esta orde de bases, aglutinats en territoris d'actuació dels diferents grups d'acció local (GAL).
Tercer. Finançament de les ajudes
Les ajudes regulades en la present orde es financen d'acord amb els percentatges de repartiment entre fonts de cofinançament que es determinen en el PDR-CV:
- Generalitat (Conselleria d'Agricultura, Pesca i Alimentació): 62,5%.
- Fons Europeu d'Agricultura i Desenvolupament Rural (FEADER): 36,5%.
- Administració general de l'Estat (Ministeri d'Agricultura, Pesca i Alimentació): 1%.
Quart. Bases i convocatòries
1. La concessió de les ajudes es regirà per les bases que figuren en l'annex I de la present orde.
2. En cada exercici, es publicaran en el DOCV les oportunes resolucions de convocatòria i l'import global de les ajudes, distribuït per a cada territori i mesura.
3. L'òrgan competent per a l'emissió de la resolució de convocatòria és el director de l'Agència Valenciana de Foment i Garantia Agrària (AVFGA), autoritat de gestió del PDR, d'acord amb el que s'establix en l'article 13 del Decret 123/2006, de 8 de setembre, del Consell, pel qual s'aprova l'estatut de l'entitat.
4. Els impresos per a la sol·licitud i el pagament de les ajudes regulades en esta orde es publicaran en la resolució de convocatòria d'ajudes corresponent i, així mateix, estaran disponibles en la pàgina web www.gva.es.
Quint. Mesures
Les actuacions subvencionables seran les descrites en els annexos III a VI de la present orde, corresponents a mesures previstes en l'eix 3 del PDR-CV.
Sext. Obertura de finestretes
1. La primera ronda de presentació de sol·licituds d'ajuda RURALTER-Leader 2008-2013 s'estendrà des del dia 15 de juliol fins al 30 de novembre de 2008. Estes sol·licituds podran presentar-se a través del model que es recull en l'annex IX, acompanyat de la documentació que s'assenyala en l'annex VIII.
2. La concessió efectiva d'ajudes a sol·licituds presentades en el termini indicat adés no es podrà produir fins després que siguen seleccionats els grups d'acció local RURALTER-Leader.
3. Els tràmits de proposta de resolució i resolució de l'ajuda queden en suspens fins que la selecció de GAL esmentada es produïsca.
4. El termini establit en la base novena per a l'emissió de proposta de resolució i l'establit en la base onzena per a la notificació de la resolució de les ajudes es computarà, en esta primera ronda de presentació de sol·licituds, a partir de la data de selecció dels grups d'acció local RURALTER-Leader.
DISPOSICIONS FINALS
Primera
Per a tot allò que no està regulat en esta orde, s'aplicarà allò que es disposa en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i l'article 28-e de la Llei 12/2007, del Consell. De la mateixa manera s'aplicarà la normativa europea exigible respecte de l'execució d'ajudes cofinançades pel FEADER.
Segona
La present orde entrarà en vigor a partir de l'endemà de la publicació en el Diari Oficial de la Comunitat Valenciana.
València, 27 de juny de 2008
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases del règim d'ajudes RURALTER-Leader
Primera. Objecte
1. Establir les bases del règim d'ajudes RURALTER-Leader inclòs en el Pla de Desenvolupament Rural de la Comunitat Valenciana 2007/2013 (PDR-CV), amb número de registre assignat per la Comissió Europea XS30/2008.
2. El règim d'ajudes s'acull al Reglament (CE) 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses (DO L10, de 13.01.2001, p. 33). En conseqüència, tots els requisits establits en este reglament, inclosos els límits d'ajuda màxima per projecte de l'article 6, apliquen a este règim, llevat de norma més restrictiva inclosa en estes bases, d'acord amb el que s'establix en la normativa del FEADER i el PDR-CV. Així mateix, en queden excloses les ajudes als sectors i activitats inclosos en l'apartat 2 de l'article 1 del reglament esmentat, les ajudes a les empreses en crisi i les ajudes a empreses subjectes a una orde de recuperació de fons pendent.
Segona. Beneficiaris
Podran ser beneficiaris de les ajudes a què es referixen les presents bases els definits en el PDR-CV per a cada tipus de mesura i que es recullen en els annexos del III al VI de la fitxa de mesura.
Tercera. Obligacions generals dels beneficiaris
Els beneficiaris de les ajudes hauran de:
a) Complir l'objectiu, executar el projecte o realitzar l'activitat que fonamenta la concessió de la subvenció.
b) Justificar el compliment dels requisits i les condicions establits en la normativa aplicable i en el corresponent informe de subvencionalitat, si és el cas.
c) Portar una comptabilitat separada, o bé un codi comptable adequat, per a totes les transaccions relatives a l'operació subvencionada.
d) Sotmetre's al règim de controls establit en el Reglament (CE) 1975/2006 i, en concret, als controls administratius i sobre el terreny a realitzar per la Direcció General d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació i la seua Agència de Foment i Garantia Agrària i, així mateix, els controls que puguen dur a terme la Intervenció General de la Generalitat, la Intervenció General de l'Estat i els organismes competents de la Unió Europea. L'acceptació d'estes ajudes per un beneficiari implica el seu compromís a col·laborar en estos controls i inspeccions i proporcionar qualsevol documentació que es considere necessària a fi de comprovar la veracitat de les dades consignades en la documentació presentada per a la percepció de l'ajuda, com també el compliment dels requisits i les condicions previstos en esta orde. Els beneficiaris hauran de mantindre a disposició de les entitats esmentades adés els justificants de despeses i d'ingressos de l'operació fins a 3 anys després de la data en què l'organisme pagador va fer el pagament final.
e) Acreditar, abans que es dicte la proposta de resolució de concessió, que es troben al corrent en el compliment de les obligacions tributàries i davant de la Seguretat Social.
f) No ser deutor de la Hisenda de la Comunitat Valenciana per deutes vençuts, liquidats i exigibles.
g) Acreditar, per mitjà de declaració responsable, la no-concurrència de cap de les circumstàncies previstes en els punts 2 i 3 de l'article 13 de la Llei 38/2003, General de Subvencions.
h) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud i/o obtenció d'altres ajudes per al mateix concepte per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació s'haurà d'efectuar tan prompte com es sàpia i, en tot cas, amb anterioritat a la justificació de l'aplicació feta dels fons percebuts.
i) Adoptar les mesures necessàries per a donar l'adequada publicitat de la procedència pública del cofinançament de l'actuació. En concret, si l'actuació subvencionada dóna lloc a una inversió el cost total de la qual supera els 50.000 euros, el beneficiari col·locarà una placa explicativa. Si es tracta d'una infraestructura amb un cost total que supera els 500.000 euros, s'erigirà al lloc una tanca publicitària. Les plaques i tanques inclouran la informació següent:
- ocupant com a mínim un 25% de l'espai disponible, la descripció (denominació) del projecte, el logo de LEADER, la bandera europea i el lema «Fons Europeu Agrícola per al Desenvolupament Rural: Europa invertix en zones rurals»;
- ocupant com a mínim un 70% de l'espai disponible, el logo de la Generalitat, el nom de la Conselleria d'Agricultura, Pesca i Alimentació i el lema «Projecte subvencionat dins de l'Estratègia Valenciana per als Territoris Rurals -RURALTER».
j) Procedir al reintegrament dels fons percebuts quan procedisca, d'acord amb allò que s'establix en els articles 36, 37 i 40 de la Llei 38/2003, de 17 de novembre, General de Subvencions.
k) Aportar declaració responsable de compliment de la norma sobre integració de persones amb discapacitat o, si és el cas, l'exempció i, així mateix, la declaració de percentatge de treballadors discapacitats sobre plantilla total, tancada a 31 de desembre de l'any anterior al de la presentació de la sol·licitud d'ajudes, d'acord amb allò que es disposa en el Decret 279/2004, del Govern Valencià.
l) Acreditar, per mitjà de declaració responsable, que el projecte per al qual se sol·licita l'ajuda no ha iniciat l'execució.
m) Qualsevol altra obligació que legalment li corresponga com a beneficiari de subvencions públiques.
Quarta. Obligacions específiques dels beneficiaris
1. Obligació del manteniment de la destinació de la inversió: el beneficiari d'una ajuda a una operació inversora haurà de mantindre la destinació, els béns i els elements constitutius de la inversió subvencionada durant almenys 5 anys des del pagament de l'ajuda. Si els béns subvencionats canvien de titularitat, el successor en esta haurà d'accedir formalment a succeir al propietari previ en este compromís temporal i en tots els compromisos que aquell va assumir amb l'acceptació de la subvenció. Els béns no podran ser traslladats fora de l'espai rural a què es va referir el projecte inicial subvencionat. En cas d'incompliment, el promotor inicial del projecte o bé el seu successor, si era coneixedor que el bé havia sigut objecte d'una subvenció (amb càrrega de la prova per al promotor) haurà de tornar la subvenció percebuda, proporcionalment al termini incomplit, juntament amb els corresponents interessos.
2. Obligacions vinculades a les prioritats regionals per a RURALTER-Leader
a) Quan una operació incloga actuacions sobre l'exterior d'una edificació (nova construcció o remodelació) estes hauran de seguir criteris de respecte al paisatge i l'estètica constructiva rural tradicional. Llevat que s'acredite que l'exterior de l'edificació ja s'adequa a estos criteris, en tota operació subvencionada l'ajuda de la qual supere els 60.000 euros, serà obligatòria la inclusió d'este tipus d'actuacions exteriors sobre l'edificació vinculada a la inversió (per exemple, immoble on s'ubica la maquinària nova adquirida). En funció de les característiques de cada tipus d'immoble i del terreny on s'ubique, la intervenció consistirà bé en una actuació directa sobre façanes i recobriments o bé en la introducció de vegetació que minimitze l'impacte visual de les instal·lacions.
b) En tota operació subvencionada l'ajuda total de la qual supere els 60.000 euros i llevat que, de manera justificada, el GAL eximisca del compliment d'estes obligacions per tractar-se d'una operació les característiques de la qual fan l'obligació inaplicable, serà obligatòria la inclusió de les inversions següents:
- Implantació de tecnologies de la informació i telecomunicacions (TIC), com ara: sistemes de telecontrol i telemetria, ferramentes automatitzades de gestió empresarial (ERP, CRM, etc), portals de comerç electrònic o sistemes domòtics. La inversió en TIC haurà de superar el 5% del total de l'ajuda rebuda. La mera adquisició d'ordinadors personals no suposarà el compliment de la present condició.
- Implantació de sistemes d'estalvi d'energia o en sistemes de generació local d'energies renovables que reduïsquen, d'una manera significativa, el consum d'energia de la xarxa convencional. La inversió en estos sistemes haurà de superar el 5% del total de l'ajuda rebuda.
- Implantació de sistemes de reducció del consum d'aigua de la xarxa. La inversió en estos sistemes haurà de superar el 5% del total de l'ajuda rebuda.
3. Obligacions vinculades als procediments de contractació
a) Quan el beneficiari siga una persona privada i l'operació subvencionada incloga obres el cost de les quals supere els 30.000 euros o bé servicis, assistències tècniques o subministraments de béns d'equip que superen els 12.000 euros, el beneficiari haurà de presentar, en el moment de la justificació del gasto, almenys 3 ofertes de diferents proveïdors i justificar que l'elecció d'entre estes es va realitzar d'acord amb criteris d'eficiència, i proporcionarà una memòria explicativa quan no recaiga l'adjudicació en la proposta econòmica més avantatjosa.
b) Quan el beneficiari siga una administració local, l'expedient de justificació del gasto haurà d'incloure un informe del secretari-interventor de l'ajuntament relatiu al compliment de la normativa de contractació pública que farà referència a la norma aplicada, el procediment utilitzat, la seua justificació, les dades relatives a la publicació, si s'escau, i el numero/codi de l'expedient de contractació.
Quinta. Actuacions objecte de les ajudes
1. Seran subvencionables les actuacions descrites en les fitxes de mesura incloses en els annexos del III al VI de la present orde.
2. El cost de la placa informativa o tanca publicitària descrites en l'apartat i de la base tercera serà subvencionable com a part de la inversió del projecte.
Sexta. Conceptes no subvencionables
De manera general i respectant en tot cas allò que es disposa en les fitxes de mesura no podran ser subvencionades els conceptes següents:
- Les inversions iniciades amb anterioritat a la data de registre d'entrada de la sol·licitud d'ajuda.
- La compra de material el període d'amortització del qual siga inferior a un any d'acord amb les normes comptables i fiscals aplicables.
- La compra de maquinària i equips de segona mà.
- Les reparacions i les obres de manteniment. No tenen la consideració de reparacions les operacions realitzades sobre maquinària instal·lada per a ampliar la seua capacitat o millorar les seues prestacions.
- L'IVA i els impostos i les taxes recuperables pel beneficiari.
- El concepte de despesa «benefici industrial».
- Els conceptes de despesa «costos generals», «altres», «imprevistos» i similars de caràcter indeterminat.
- Els gastos de lloguer d'equips i les inversions finançades per mitjà d'arrendament financer (lísing), excepte si hi ha un compromís d'adquisició del bé abans que acabe el període establit per a la percepció de les ajudes. Altres costos lligats al contracte d'arrendament financer com ara impostos, marge de l'arrendador, costos de refinançament, gastos generals o assegurances, no seran subvencionables. Així mateix, no seran subvencionables les adquisicions de béns en el marc d'un sistema de venda i arrendament retroactiu.
- Les inversions de reposició o mera substitució d'equips i maquinària.
Sèptima. Quantia de les ajudes
1. Les ajudes revestiran la forma de subvenció, com un percentatge de la inversió subvencionable, i quedaran supeditades en la fase de pagament al percentatge de la inversió realment executada i pagada pel beneficiari.
2. El percentatge d'ajuda que obtinga el projecte serà el determinat en la resolució aprovatòria de l'ajuda, que tindrà en compte en la seua fixació el total de punts obtinguts en la fase de baremació de sol·licituds. En ningun cas el percentatge d'ajuda podrà superar els límits establits en els respectius annexos de fitxa de mesura.
Octava. Sol·licitud i documentació
1. Les sol·licituds d'ajuda es dirigiran a la Direcció General d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació, que traslladarà els expedients al respectiu grup d'acció local que haja d'avaluar-los, per raó del municipi on haja de realitzar-se l'actuació projectada.
2. Les sol·licituds s'acompanyaran de la documentació que es determine en la corresponent convocatòria, i es presentaran davant dels ajuntaments de la zona RURALTER-Leader que hagen subscrit el corresponent conveni per a la recepció de documentació dirigida a la Generalitat, les oficines comarcals de la Conselleria, els seus servicis territorials d'Alacant, Castelló i València, i per qualsevol altre dels mitjans admesos en la legislació vigent (article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú).
3. Els formularis de sol·licitud estaran disponibles en l'adreça electrònica http://www.gva.es, Servicis al ciutadà/Prop/Laguia/Procediments per Conselleria/ Conselleria d'Agricultura, Pesca i Alimentació/Sol·licitud ajudes RURALTER-Leader
4. El termini de presentació de sol·licituds i els imports màxims es determinaran en cada convocatòria.
Novena. Avaluació de les sol·licituds
1. La Junta Directiva o òrgan col·legiat decisori semblant de cada un dels grups d'acció local avaluarà les sol·licituds presentades que descriguen una actuació que s'executarà en un municipi inclòs en el seu territori d'actuació. Un funcionari de l'administració municipal amb habilitació nacional o bé un funcionari de la Diputació o de l'administració autonòmica alçarà acta de les decisions que adopte la Junta Directiva.
2. La Junta Directiva del GAL aplicarà, a les sol·licituds que hagen obtingut informe d'elegibilitat favorable per part de la Conselleria d'Agricultura, Pesca i Alimentació, el barem vigent en el seu territori, i emetran un juí motivat que determine, per a cada expedient, quins són els conceptes de gasto que es decidix subvencionar, l'import total d'inversió subvencionable i la quantia i percentatges d'ajuda. Tot això, tenint en compte la puntuació obtinguda per aplicació del barem a l'expedient, la disponibilitat de fons i el nombre de sol·licituds presentades en eixe territori i a cada mesura.
3. La Junta Directiva formularà, en conseqüència, la pertinent proposta de resolució, que elevarà a la Direcció General d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació. El termini màxim per a l'emissió de la proposta i el seu trasllat a la Conselleria serà de cinc mesos comptats des de la data de finalització del termini de presentació de sol·licituds d'ajuda.
Deu. Criteris de valoració
1. El barem per a la selecció d'operacions es compondrà de dos parts: la regional, els criteris de la qual sumaran 50 punts; i la local, els criteris de la qual sumaran altres 50 punts, tal com es determina en annex II de la present orde.
2. D'acord amb allò que s'establix en l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat, en el cas d'empat de les millors proposicions en la puntuació final obtinguda per les empreses sol·licitants, tindrà preferència en l'adjudicació l'empresa que acredite ocupar major percentatge de treballadors discapacitats o bé es comprometa a contractar un percentatge major de treballadors discapacitats, tant durant l'execució de l'actuació i per a esta, com durant els tres anys següents a la recepció de l'últim pagament de l'ajuda.
Onze. Resolució de les ajudes
1. Una vegada rebuda la proposta de resolució de l'òrgan directiu col·legiat del GAL, la directora general d'Empreses Agroalimentàries i Desenvolupament del Medi Rural emetrà la resolució corresponent, que només s'apartarà de la proposta en el cas que esta s'haja formulat amb incompliment de la normativa jurídica aplicable i, en este cas, la proposta es tornarà al GAL per a la reavaluació.
2. La resolució de les ajudes es notificarà a l'interessat en el termini de sis mesos comptadors des de la data de finalització del termini de presentació de sol·licituds d'ajuda. El silenci administratiu tindrà caràcter desestimatori.
3. Quan l'informe d'elegibilitat incloga condicions particulars es notificarà al beneficiari juntament amb la resolució de concessió de l'ajuda, a fi que puga acomplir estes condicions. Quan la denegació d'ajuda tinga per causa un informe de subvencionalitat desfavorable també es notificarà al sol·licitant.
4. La resolució d'aprovació de sol·licituds establirà l'import de la inversió total subvencionable, la quantia i el percentatge de l'ajuda concedida, les anualitats en què es distribuïx l'ajuda (d'acord amb el pla d'inversió presentat en la sol·licitud) i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.
5. La resolució de concessió, així mateix, inclourà el contingut següent:
- referència al fet que s'emet per delegació del director de l'AVFGA, de 31 de juliol de 2007;
- menció al fet que contra la resolució es podrà interposar un recurs de reposició davant de l'òrgan delegador;
- menció al fet que l'ajuda està finançada per l'eix 3 del PDR-CV i als percentatges de participació de cada font de finançament.
6. Si la motivació de la denegació de l'ajuda fóra la inexistència de crèdit suficient, per aplicació del barem de prioritat, i amb la petició prèvia de l'interessat, la sol·licitud podrà ser reconsiderada per la Junta Directiva del GAL en exercicis següents.
Dotze. Modificacions del projecte inicial aprovat
1. Les modificacions del projecte inicial presentat i aprovat requeriran l'informe favorable de la Junta Directiva del GAL i l'aprovació de la directora general d'Empreses Agroalimentàries i Desenvolupament del Medi Rural, la resolució de les quals requerirà, en el cas de modificacions substancials del projecte, un nou informe de subvencionalitat.
2. La sol·licitud de modificació es presentarà acompanyada d'una justificació de les circumstàncies que concorren en la modificació i de les factures proforma de les noves inversions.
3. L'aprovació o denegació de la modificació sol·licitada tindrà en compte la causa que ha originat la modificació, el manteniment de l'objectiu del projecte inicial i la possible alteració d'elements del barem tinguts en compte per a la valoració de la sol·licitud i l'assignació de percentatge d'ajuda.
4. Quan les modificacions aprovades afecten elements tinguts en compte per a la valoració de la sol·licitud i l'assignació de percentatge d'ajuda, la resolució d'aprovació podrà incloure una variació del percentatge i/o quantia d'ajuda, a l'alça o a la baixa.
5. La no-aprovació de les modificacions sol·licitades podrà implicar la revocació de l'ajuda i l'exigència del reintegrament de les quantitats ja percebudes.
Tretze. Concurrència d'ajudes sobre un projecte
1. Un mateix projecte no podrà gaudir de finançament a càrrec de la present línia d'ajudes, que inclou fons FEADER, i amb altres línies d'ajuda que incloguen fons estructurals (FEDER, FSE) o qualsevol altre instrument financer comunitari.
2. L'acumulació de diferents ajudes públiques compatibles sobre un mateix projecte no podrà en ningun cas suposar la superació dels límits d'intensitat d'ajuda del més restrictiu dels règims coincidents, siga este el regulat en les presents bases o bé el règim regulador de l'altra ajuda concurrent.
Catorze. Sol·licitud de pagament i justificació de gastos
1. La sol·licitud de pagament de la subvenció, en imprés normalitzat que es facilitarà al beneficiari i que estarà disponible en l'adreça electrònica ja esmentada, es presentarà abans de la data establida per a cada anualitat en la resolució de concessió.
2. La justificació dels gastos es realitzarà per mitjà del compte justificatiu, regulat en l'article 72 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions. Contindrà la documentació següent:
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
b) Una memòria econòmica justificativa del cost de les activitats realitzades, que contindrà, amb caràcter general, la documentació següent:
- Els de justificants de gasto i els extractes bancaris que acrediten la materialització del pagament de les factures.
- S'acompanyaran les factures originals per a procedir a segellar-les i invalidar-les. L'estampillament indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció. En este últim cas, s'indicarà la quantia exacta que resulte afectada per la subvenció. Una vegada realitzat l'estampillament, les còpies compulsades s'integraran en l'expedient i els originals es tornaran al beneficiari.
- Una relació classificada dels gastos i de les inversions de l'activitat, amb identificació del creditor i del document, el seu import, data d'emissió i, si és el cas, data de pagament. En el cas que la subvenció s'atorgue d'acord amb un pressupost, s'indicaran les desviacions produïdes.
- Certificat de taxador independent degudament acreditat i inscrit en el registre oficial corresponent, en el cas d'adquisició de béns immobles.
- Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència o bé declaració jurada de no haver percebut una altra ajuda.
- Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari.
- Si és el cas, la carta de pagament de reintegrament en el supòsit de romanents no aplicats, així com dels interessos derivats d'estos.
3. Alternativament i amb caràcter opcional, la justificació total o parcial de la inversió podrà fer-se per mitjà de la presentació del compte justificatiu amb aportació d'informe d'auditor de comptes inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes, a la qual fa referència l'article 74 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions, sempre que es complisquen les condicions següents:
a) En l'informe que emeta l'auditor es preveuran tots els aspectes assenyalats en l'apartat 2 i s'acompanyaran d'un certificat de l'equip auditor.
b) La no-adequació total del certificat d'auditoria a allò que s'ha especificat s'entendrà com un incompliment de l'obligació de justificar, i podrà comportar, si no s'esmena, el decaïment de l'ajuda concedida i el reintegrament de les quantitats percebudes amb els interessos corresponents.
c) El beneficiari haurà d'aportar els originals de les factures per al seu estampillament, i còpies de les factures i justificants de pagament a l'efecte de garantir comprovacions ulteriors.
d) S'incorporarà una memòria d'actuacions i una memòria econòmica abreviada, que contindrà un estat representatiu dels gastos en què s'ha incorregut en la realització de les activitats subvencionades, degudament agrupats i, si escau, les quantitats inicialment pressupostades i les desviacions produïdes.
4. Per a subvencions concedides per un import inferior a 60.000 euros, podrà tindre caràcter de document amb validesa jurídica per a la justificació de la subvenció el compte justificatiu regulat en l'article 75 del Reial Decret 887/2006.
El compte justificatiu contindrà la informació següent:
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
b) Una relació classificada dels gastos i de les inversions de l'activitat, amb identificació del creditor i del document, el seu import, data d'emissió i, si escau, data de pagament. En el cas que la subvenció s'atorgue d'acord amb un pressupost estimat, s'indicaran les desviacions produïdes.
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.
d) Si s'escau, carta de pagament de reintegrament en el supòsit de romanents no aplicats, així com dels interessos derivats d'estos.
5. La Conselleria podrà comprovar, a través de les tècniques de mostratge aleatori simple, els justificants que crega oportuns i que permeten obtindre evidència raonable sobre l'adequada aplicació de la subvenció, a la fi dels quals podrà requerir al beneficiari la remissió dels justificants de gasto seleccionats.
6. Únicament s'abonarà la totalitat de la subvenció concedida si la inversió del projecte ha sigut justificada íntegrament; en qualsevol altre cas, només s'abonarà la part de la subvenció proporcional als justificants de gasto aportats.
Quinze. Incompliment d'obligacions relatives a la justificació. Pròrroga de terminis
1. L'incompliment dels terminis previstos en la resolució d'ajudes per a la comunicació de la finalització de la inversió i la justificació dels gastos i pagaments realitzats pel beneficiari en cada anualitat, sense obtindre pròrroga, suposarà la pèrdua de l'import d'ajuda no justificat.
2. Quan l'import no justificat supere el 20% de la inversió aprovada per a l'esmentada anualitat, s'aplicarà una penalització en el pagament de l'anualitat per valor de la mitat del percentatge d'incompliment.
3. El beneficiari podrà sol·licitar, justificadament, una pròrroga dels terminis concedits amb trenta dies naturals d'antelació al termini en qüestió. La Junta Directiva del GAL decidirà sobre la conveniència de concedir la pròrroga sol·licitada, i traslladarà la seua decisió a la directora general d'Empreses Agroalimentàries i Desenvolupament del Medi Rural, que emetrà, si escau, la corresponent resolució de pròrroga.
Setze. Reintegrament de les quantitats
1. Són causes de reintegrament les previstes en els articles 36 i següents de la Llei 38/2003, de 17 de novembre, General de Subvencions, i les altres normes concordants.
2. En els casos d'irregularitats i de recuperació de sumes indegudament pagades, s'aplicarà allò que es disposa en el Reglament Comunitari 1848/2006, relatiu a les irregularitats i a la recuperació de les sumes indegudament pagades en el marc de la política agrícola comuna.
Dèsset. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Díhuit. Règim d'infraccions i sancions
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.
ANNEX II
Barem regional
El barem que cal aplicar per a la selecció d'operacions a finançar en cada espai rural RURALTER-Leader inclourà els següents criteris de puntuació o prioritats comunes regionals.
Primera: Operacions promogudes per dones.
Segona: Operacions promogudes per jóvens (que no hagen complit els 41 anys en el moment de la sol·licitud d'ajuda).
Tercera: Operacions promogudes per agricultors i ramaders professionals, els seus cònjuges i els seus ascendents i descendents en primer grau.
Quarta: Operacions promogudes per agricultors i ramaders que, l'any anterior o posterior a la sol·licitud d'ajuda LEADER, s'hagen incorporat a un projecte d'explotació en comú o s'hagen acollit a la jubilació anticipada de l'activitat agrícola o ramadera.
Quinta: Operacions promogudes per mares/pares de fills menors d'edat, quan progenitor i fill residisquen en el territori rural.
Sexta: Operacions promogudes per membres de famílies nombroses (títol expedit per la Conselleria de Benestar Social), quan almenys 5 components de la família residisquen en el territori rural on sol·liciten l'ajuda.
Sèptima: Operacions que es vinculen a la creació de nous llocs de treball (firma del contracte fins a un any després de la realització de la inversió).
Octava: Operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a dones.
Nou: Operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a titulats superiors.
Deu: Operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a persones que no hagen complit els 41 anys en el moment de la sol·licitud d'ajuda.
Onze: Operacions que incloguen la instal·lació de sistemes d'estalvi d'energia i, especialment, de sistemes de generació local d'energies renovables que reduïsquen, d'una manera significativa, el consum pel promotor d'energia de la xarxa convencional.
Dotze: Operacions que incloguen sistemes de reducció del consum d'aigua de la xarxa (per exemple: recollida d'aigües pluvials i reutilització d'aigua domèstica).
Tretze: Operacions que s'executen en l'àmbit dels espais naturals protegits i en l'àrea d'influència socioeconòmica que es detalla en els PORN de cada espai natural.
Catorze: Operacions que incloguen la implantació de tecnologies de la informació i les telecomunicacions (TIC), com ara sistemes de telecontrol i telemetria, ferramentes automatitzades de gestió empresarial (ERP, CRM, etc.), portals de comerç electrònic o sistemes domòtics. Per a aplicar esta prioritat serà necessari que la inversió en TIC realitzada en l'operació subvencionada supere el 25% del total de la inversió subvencionable. La mera adquisició d'ordinadors personals no suposarà el compliment de la present prioritat.
Quinze: Operacions que incloguen inversió en actuacions en l'exterior de les edificacions existents, amb la finalitat d'adequar-les a l'estètica rural tradicional i millorar la seua integració en el paisatge.
Les prioritats 1ª, 2ª, 5ª i 6ª comptaran cada una amb 2 punts en el barem.
Les prioritats 7ª, 8ª, 9ª i 10ª comptaren cada una amb un rang de puntuació entre 1 i 3 punts, en funció del nombre d'ocupacions netes creades (equivalent de jornada completa):
- 1 punt: creació d'1 a 2 ocupacions.
- 2 punts: creació de més de dos i fins a 6 ocupacions.
- 3 punts: creació de més de 6 ocupacions.
Les prioritats 11ª, 12ª 13ª 14ª i 15ª comptaran cada una amb 4 punts en el barem.
Les prioritats 3ª i 4ª comptaran cada una amb 5 punts en el barem.
En conseqüència, la puntuació màxima que pot aconseguir un projecte per aplicació de les prioritats regionals serà de 50 punts. Els altres 50 punts del barem seran assignats pel GAL a criteris específics que en eixe territori es consideren prioritaris conforme al pla de desenvolupament local.
Una mateixa operació podrà acumular punts en funció de la concurrència de les diverses prioritats: a major nombre de característiques prioritàries concurrents, major puntuació.
Els projectes seleccionats en cada convocatòria seran els que obtinguen major puntuació dins de cada territori i per a cada mesura.
ANNEX III
Fitxa de mesura: ajuda a la creació i desenvolupament
de microempreses
Delimitació
Esta mesura s'aplicarà exclusivament en municipis dels GAL seleccionats dins de la convocatòria RURALTER-Leader. Seran també subvencionables accions que tinguen lloc fora d'este territori si es tracta d'actuacions promocionals i comercials en benefici exclusiu dels municipis RURALTER-Leader.
Tipus i intensitat de l'ajuda
Subvenció a fons perdut
Intensitat màxima:
- Província d'Alacant: 40% (2007-2010); 25% (2011-2013)
- Província de Castelló: 35% (2007-2010); 20% (2011-2013)
- Província de València: 37% (2007-2010); 25% (2011-2013)
Tipus d'empreses beneficiàries
Microempreses (menys de 10 empleats i fins a 2 milions de volum/balanç anual) dels sectors industrial o de servicis (producció de béns que no siguen de l'annex I del Tractat, prestació de servicis no agrícoles i transformació de productes de l'annex I en altres que no siguen de l'esmentat annex).
Podran ser promotors les persones jurídiques privades (amb ànim o sense ànim de lucre) i les persones físiques que desenvolupen la seua activitat empresarial en règim d'autònoms o que es donaran d'alta en este amb motiu del projecte auxiliat.
Prioritat general: Seran de suport prioritari les empreses que es dediquen a les activitats següents:
a) Conservació i recuperació del paisatge: manteniment de camins, murs de pedra seca, forestal, jardineria paisatgística.
b) Servicis professionals: llanterneria, electricitat, arquitectura, enginyeria, informàtica i telecomunicacions, mediambientals, instal·lació d'energies alternatives (solar, eòlica, geotèrmica), assessories legals, financeres i d'inversions.
Descripció del tipus d'operacions
1. Se subvencionaran les inversions en actius materials i immaterials necessàries per a:
- la creació d'un establiment nou,
- l'ampliació d'un establiment existent,
- la modernització d'un establiment existent per mitjà d'un canvi radical en el producte/servici o en els procediments de producció.
2. S'hi inclouen les inversions en actius fixos per mitjà d'adquisicions d'establiments tancats o les que tinguen lloc amb motiu del traspàs d'una empresa quan, si no fóra per l'adquisició de l'establiment per un altre propietari, aquell hauria tancat. En concret, tindran prioritat els traspassos amb motiu de la jubilació del primer propietari i l'adquisició per un nou resident acollit als esquemes d'atracció de nova població al medi rural.
3. S'hi inclouen també:
- les inversions en immobilitzat material de caràcter promocional (estands de participació en fires, quioscos, envelats) incloses en un pla empresarial d'obertura de nous mercats;
- l'adquisició de programes informàtics de gestió vinculada a la creació o ampliació d'un establiment o a la diversificació o modernització en els procediments de producció, especialment si es tracta d'iniciatives col·lectives a través d'associacions empresarials.
4. No serán elegibles les despeses corrents. Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionades amb les despeses d'explotació normals de l'empresa (com ara els servicis rutinaris d'assessoria fiscal, els servicis jurídics periòdics o els de publicitat). S'hi inclouen com a subvencionables els honoraris de redacció de projectes i direcció d'obra i els estudis de viabilitat.
5. S'hi inclou com a inversió immaterial l'adquisició de patents o llicències i l'obtenció de permisos vinculats a la transferència tecnològica.
6. L'empresa haurà d'acreditar la viabilitat econòmica de l'operació.
ANNEX IV
Fitxa de mesura: foment d'activitats turístiques
Delimitació
Esta mesura s'aplicarà exclusivament en municipis dels GAL seleccionats dins de la convocatòria RURALTER-Leader. Seran també subvencionables accions que tinguen lloc fora d'este territori si es tracta d'actuacions promocionals i comercials en benefici exclusiu dels municipis RURALTER-Leader.
Tipus i intensitat de l'ajuda
Subvenció a fons perdut
Intensitat màxima de l'ajuda:
- Província d'Alacant: 40% (2007-2010); 25% (2011-2013)
- Província de Castelló: 35% (2007-2010); 20% (2011-2013)
- Província de València: 37% (2007-2010); 25% (2011-2013)
\* Fins a un 70% si es tracta d'actuacions no generadores de beneficis, promogudes per administracions locals o per un GAL i la destinació de les quals siga la descrita en els guions 2 a 4 de l'apartat "Descripció del tipus d'operacions".
Descripció del tipus d'operacions
Podran ser promotors les administracions locals, les persones jurídiques privades (amb ànim o sense ànim de lucre) que complisquen els requisits per a ser PIME i les persones físiques que desenvolupen la seua activitat empresarial en règim d'autònoms.
Se subvencionaran les inversions en actius materials i immaterials necessàries per a:
- la creació d'un establiment nou,
- l'ampliació d'un establiment existent,
- la modernització d'un establiment existent per mitjà d'un canvi radical en el producte/servici o en els procediments de producció.
La destinació d'estes inversions serà una de les següents:
1. Creació d'empreses de servicis turístics complementaris i les dedicades a oferir paquets turístics i adaptació d'empreses ja existents per a la prestació d'estos servicis i l'oferta de tals paquets.
2. Creació de punts d'informació, senyalització de llocs turístics i centres de recepció turística per als visitants del territori (per exemple: casetes o porxes informatius o punts de trobada).
3. Creació i modernització d'infraestructures recreatives i ecoesportives en zones naturals.
4. Adequació de circuits eqüestres i per a bicicletes de muntanya. Amb la finalitat d'evitar la seua intrusió en espais naturals, creació de circuits específics per a motocicletes, en els quals el promotor es comprometa a realitzar les operacions de manteniment continu i restauració adequades per a evitar l'erosió i el deteriorament paisatgístic.
5. Creació d'allotjaments de capacitat reduïda (16 llits màxim en casa rural; 50 llits màxim en alberg i hotel rural) i dirigits a turisme d'alta gamma (segons normativa turística) i d'establiments de restauració.
6. Modernització d'establiments ja existents amb la finalitat d'adaptar-los per a l'accés a minusvàlids i per a l'obtenció de certificacions de qualitat, de manera que es vegen elevats els estàndards de prestació del servici.
7. Inversions en immobilitzat material de caràcter promocional (estands de participació en fires, quioscos, envelats) incloses en un pla empresarial d'obertura de nous mercats.
8. Contractació de servicis de consultors externs per a la creació de centrals de reserva i de llocs web que s'hi vinculen (condicionat a l'acreditació pel promotor que es compromet i disposa de mitjans per a mantindre i actualitzar el lloc o central en els 5 anys següents).
9. Adquisició de programes informàtics de gestió, especialment si es tracta d'iniciatives col·lectives a través d'associacions empresarials.
No seran elegibles les despeses corrents.
Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionades amb les despeses d'explotació normals de l'empresa (com ara els servicis rutinaris d'assessoria fiscal, els servicis jurídics periòdics o els de publicitat). S'hi inclouen com a subvencionables els honoraris de redacció de projectes i direcció d'obra i els estudis de viabilitat.
S'hi inclou com a inversió immaterial subvencionable l'adquisició de patents o llicències i l'obtenció de permisos vinculats a la transferència tecnològica.
Seran de suport preferent els projectes que tinguen com a objecte la prestació de servicis complementaris a l'allotjament vinculats als nous tipus de turisme, per exemple:
- Turisme d'aventura i esportiu: senderisme, escalada, ciclisme de muntanya i cicloturisme, ràpel, espeleologia, descens de barrancs, piragüisme, caiguda lliure, viatge en globus-
- Turisme cultural i historicopatrimonial: servicis d'interpretació del patrimoni cultural (inclusivament gastronomia i tradicions) i arquitectònic, creació de productes turístics vinculats a la cultura i al patrimoni-
- Turisme mediambiental i ecoturisme: servicis d'interpretació del patrimoni natural, disseny de productes turístics mediambientals-
- Turisme de salut: balnearis, spa i relax-
- Turisme de negocis: ampliació d'allotjaments per a crear sales de reunions, activitats lúdiques per a professionals i empreses-
- Turisme destinat a la infància, als adolescents i a la família: creació de servicis d'oci infantil vinculats a un establiment hostaler (cura de xiquets mentre els pares gaudixen d'altres activitats, per exemple: spa); productes turístics per a menors de 18 anys, paquets turístics per a la participació de pares i fills en la mateixa activitat.
- Agroturisme: participació del turista en els treballs de l'explotació agropecuària, recol·lecció pel turista i compra de productes d'esta.
ANNEX V
Fitxa de mesura: prestació de servicis bàsics
per a l'economia i la població rural
Tipus i intensitat de l'ajuda
Subvenció a fons perdut
Intensitat de l'ajuda:
En el cas de projectes que constituïsquen activitat econòmica:
- Província d'Alacant: 40% (2007-2010); 25% (2011-2013)
- Província de Castelló: 35% (2007-2010); 20% (2011-2013)
- Província de València: 37% (2007-2010); 25% (2011-2013)
Si es tracta d'actuacions d'interés públic no generadores de beneficis, promogudes per administracions locals o per un GAL el percentatge d'ajuda podrà arribar al 100%.
Tipus de costos subvencionables
Promotors:
Podran ser promotors de projectes les administracions locals, les persones jurídiques privades, amb ànim o sense ànim de lucre que complisquen els requisits per a ser PIME i les persones físiques que desenvolupen la seua activitat empresarial en règim d'autònoms o que es donaran d'alta en este amb motiu del projecte auxiliat.
Gastos elegibles:
1. Se subvencionaran les inversions en infraestructures de xicoteta escala que servisquen a la creació, modernització o ampliació de servicis bàsics per a l'economia o la població rural.
2. No seran elegibles els gastos corrents.
3. Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara els servicis rutinaris d'assessoria fiscal, els servicis jurídics periòdics o els de publicitat). S'hi inclouen com a subvencionables els honoraris de redacció de projectes i direcció d'obra i els estudis de viabilitat.
Tipus de servicis subvencionables
1. Se subvencionaran prioritàriament les actuacions d'àmbit supramunicipal, que suposen que el servici creat o millorat té com a beneficiaris uns quants municipis.
2. El compromís de posada en funcionament efectiva del servici de manera immediata a la finalització de l'execució de l'operació auxiliada serà condició imprescindible per a l'elegibilitat del projecte.
3. En el cas d'actuacions generadores de beneficis, el promotor haurà d'acreditar que la prestació del servici és viable econòmicament.
4. En el cas d'activitats no generadores de beneficis, el promotor haurà d'acreditar la seua capacitat econòmica per a assumir els gastos que comporte el manteniment en bon estat de l'immoble i les instal·lacions i la prestació adequada del servici en els 5 anys posteriors a la posada en marxa inicial d'este, després de la realització de la inversió.
5. Prioritàriament són subvencionables les actuacions següents:
- Servicis d'atenció a la infància: guarderies, ludoteques, parcs infantils.
- Servicis d'atenció a les persones majors: relació social, atenció terapèutica, atenció a domicili.
- Servicis d'atenció a la joventut: activitats culturals, esportives i d'oci o d'esbarjo.
- Servicis vinculats a les noves tecnologies de la informació i les telecomunicacions.
- Servicis vinculats a l'acollida de nova població.
6. No seran en ningun cas subvencionables les inversions vinculades als servicis administratius o a servicis d'obligada prestació (segons normativa de règim local) per l'administració local que sol·licita l'ajuda.
ANNEX VI
Fitxa de mesures:
- Renovació i desenvolupament de pobles
- Conservació i millora del patrimoni rural
Ajuda PDR: tipus d'ajuda i intensitat de l'ajuda
Subvenció a fons perdut
Màxim:
Si es tracta d'actuacions sobre béns privats:
- Província d'Alacant: 40% (2007-2010); 25% (2011-2013)
- Província de Castelló: 35% (2007-2010); 20% (2011-2013)
- Província de València: 37% (2007-2010); 25% (2011-2013)
Si es tracta d'actuacions no generadores de beneficis sobre béns públics o cedits a l'ús públic durant almenys 7 anys: fins a un 100%.
Descripció del tipus d'operacions auxiliables
Podran ser promotors de projectes les administracions locals i les persones privades que complisquen els requisits per a ser PIME.
Són auxiliables les operacions següents:
- Actuacions arquitectòniques sobre els nuclis històrics que tinguen per objecte la conservació o recuperació de l'estil i els materials constructius rurals tradicionals (pedra natural, fusta, ferro forjat, teula àrab, taulellets artesans): pavimentació, enllumenat, mobiliari urbà (papereres, bancs, jardineres, marquesines, senyalització), rehabilitació de façanes (públiques o privades) i supressió de cables o conduccions externes. No són subvencionables les actuacions relatives a nova urbanització. Seran prioritàries les actuacions globals sobre el conjunt del nucli històric d'un municipi o sobre el seu carrer o carrers principals.
- Recuperació del paisatge en l'entorn dels nuclis de població: eliminació d'enderrocs, reducció de l'impacte visual d'edificacions per mitjà de la plantació d'arbres, habilitació de zones de passeig i recreatives.
- Habilitació de zones d'aparcament perifèriques. L'aparcament podrà ser tancat (edificació, a nivell o subterrani, d'acord amb l'estil rural tradicional) o obert, però amb l'impacte visual minimitzat per mitjà d'arbratge. Estes actuacions tindran prioritat addicional si s'acompanyen de mesures de limitació o prohibició del trànsit rodat i/o de l'aparcament en el nucli històric.
- Creació de circuits temàtics historicopatrimonials: infraestructures d'accés, senyalització, àrees de servicis.
- Restauració i il·luminació ornamental d'edificis o construccions emblemàtiques: castells, muralles, torres, ponts, neveres, safareigs, aljubs, fonts, molins, creus de terme i capelles ("peirons"), construccions de pedra seca, masies històriques o fortificades, esglésies, ermites, calvaris, cementeris. El projecte inclourà els requisits següents:
- Qualsevol que siga la propietat de l'immoble, haurà de garantir-se en tot cas pel promotor un nombre mínim de dies i horari d'obertura al públic general, almenys durant 7 anys, de manera que quede assegurada la valoració turística del bé. L'horari i el calendari d'obertura haurà de ser objecte d'acord entre el propietari i l'administració autonòmica o local (només l'autonòmica si el promotor és la mateixa Administració local).
· El promotor haurà de presentar un pla de conservació, a un mínim de 7 anys, que descriga i comprometa la realització de les actuacions necessàries per al manteniment adequat i en bon estat de conservació del bé restaurat. El pla haurà de ser objecte d'acord entre el propietari i l'administració autonòmica o local (només l'autonòmica si el promotor és la mateixa Administració local).
· En el cas de béns privats (inclosos els eclesiàstics no destinats al culte), el promotor podrà optar per la cessió a l'administració local, amb l'acord previ amb esta, perquè el destine a l'ús públic general per un mínim de 7 anys. En este cas, serà esta Administració la responsable de mantindre el bé en bon estat de conservació durant el període esmentat.
- Restauració i il·luminació ornamental de façanes d'ajuntaments, només en el cas que es donen conjuntament els requisits següents:
1. La façana té un especial valor patrimonial.
2. L'edifici està situat en el nucli històric.
3. El municipi compta amb menys de 1.000 habitants.
No serà elegible cap altra actuació sobre l'edifici seu d'un ajuntament.
- Adquisició d'envelats i mobiliari per a esdeveniments ludicofestius.
- Adquisició d'elements per a la protecció meteorològica en vials públics (i. e. lones d'ombreig) i d'elements decoratius d'estos vials que constituïsquen béns inventariables d'ús públic reiterat en manifestacions socials i festives.
No seran subvencionables les despeses corrents.
Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses ordinàries de l'entitat. S'hi inclouen com a subvencionables els honoraris de redacció de projectes i direcció d'obra.
ANNEX VII
Municipis inclosos en l'espai RURALTER-Leader
Província d'Alacant
Adsubia, Agres, Aigües, Alcalalí, Alcocer de Planes, Alcoleja, Alfafara, Algueña, Almudaina, l'Alqueria d'Asnar, Balones, Benasau, Beneixama, Benferri, Beniardá, Beniarrés, Benigembla, Benidoleig, Benifallim, Benifato, Benilloba, Benillup, Benimantell, Benimarfull, Benimassot, Benimeli, Biar, Bolulla, el Camp de Mirra/Campo de Mirra, Cañada, Castalla, Castell de Castells, Confrides, Quatretondeta, Daya Vieja, Facheca, Famorca, Gaianes, Gorga, el Castell de Guadalest, Hondón de los Frailes, Xixona/Jijona, l'Orxa/Lorcha, Llíber, Millena, Murla, Orxeta, Parcent, Penàguila, Planes, el Ràfol d'Almúnia, Relleu, la Romana, Sagra, Salinas, San Isidro, Sanet y Negrals, Sella, Senija, Tàrbena, Tollos, Tormos, la Torre de les Maçanes/Torremanzanas, la Vall d'Alcalà, la Vall d'Ebo, Vall de Gallinera, la Vall de Laguar.
Província de Castelló
Atzeneta del Maestrat, Aín, Albocàsser, Alcalà de Xivert, Alcudia de Veo, Alfondeguilla, Algimia de Almonacid, Almedíjar, Altura, Arañuel, Ares del Maestre, Argelita, Artana, Ayódar, Azuébar, Barracas, Bejís, Benafer, Benafigos, Benasal, Benlloch, Borriol, Cabanes, Càlig, Canet lo Roig, Castell de Cabres, Castellfort, Castellnovo, Castillo de Villamalefa, Catí, Caudiel, Cervera del Maestre, Cinctorres, Cirat, Cortes de Arenoso, Costur, les Coves de Vinromà, Culla, Xert/Chert, Xodos/Chodos, Chóvar, Eslida, Espadilla, Fanzara, Figueroles, Forcall, Fuente la Reina, Fuentes de Ayódar, Gaibiel, Geldo, Herbés, Higueras, la Jana, Jérica, Lucena del Cid, Ludiente, la Llosa, la Mata, Matet, Montán, Montanejos, Morella, Navajas, Olocau del Rey, Palanques, Pavías, Pina de Montalgrao, Portell de Morella, Puebla de Arenoso, la Pobla de Benifassà, la Pobla Tornesa, Ribesalbes, Rossell, Sacañet, la Salzadella, Sant Jordi/San Jorge, Sant Mateu, San Rafael del Río, Santa Magdalena de Pulpis, Sarratella, Sierra Engarcerán, Soneja, Sot de Ferrer, Suera/Sueras, Tales, Teresa, Tírig, Todolella, Toga, Torás, El Toro, Torralba del Pinar, Torrechiva, la Torre d'En Besora, Torre Endoménech, Traiguera, les Useres/Useras, Vallat, Vall de Almonacid, Vallibona, Vilafranca/Villafranca del Cid, Villahermosa del Río, Villamalur, Vilanova d'Alcolea, Villanueva de Viver, Vilar de Canes, Villores, Vistabella del Maestrazgo, Viver, Zorita del Maestrazgo, Zucaina.
Província de València
Ademuz, Ador, Atzeneta d'Albaida, Albalat dels Tarongers, Alborache, Alcàntera de Xúquer, Alcublas, Alfauir, Alfara de Algimia, Alfarp, Alfarrasí, Algar de Palancia, Algimia de Alfara, Almiserà, Alpuente, l'Alqueria de la Comtessa, Andilla, Antella, Aras de los Olmos, Aielo de Rugat, Ayora, Barxeta, Barx, Bèlgida, Bellús, Benagéber, Benavites, Beneixida, Beniatjar, Benicolet, Benifairó de la Valldigna, Beniflá, Benimuslem, Benissoda, Benisuera, Bicorp, Bocairent, Bolbaite, Bufali, Bugarra, Calles, Camporrobles, Carrícola, Casas Altas, Casas Bajas, Casinos, Castellonet de la Conquesta, Castielfabib, Catadau, Caudete de las Fuentes, Cerdà, Cofrentes, Cortes de Pallás, Cotes, Quart de les Valls, Quartell, Chelva, Chella, Chera, Chiva, Chulilla, Domeño, Dos Aguas, Enguera, l'Ènova, Estivella, Estubeny, Fontanars dels Alforins, Fortaleny, la Font de la Figuera, Fuenterrobles, Gátova, Gavarda, Gestalgar, Godelleta, la Granja de la Costera, Guadasequies, Guardamar de la Safor, Higueruelas, Jalance, Jarafuel, Loriguilla, Losa del Obispo, Llutxent, Llocnou d'En Fenollet, Llocnou de Sant Jeroni, Llanera de Ranes, Llaurí, Llombai, Macastre, Millares, Moixent/Mogente, Montesa, Montitxelvo/Montichelvo, Novetlè/Novelé, Olocau, Otos, Palmera, el Palomar, Pedralba, Petrés, Pinet, Potríes, Puebla de San Miguel, Quesa, Rafelcofer, Ráfol de Salem, Requena (només llogarets o pedanies), Rotglà i Corberà, Rótova, Rugat, Salem, San Juan de Énova, Segart, Sellent, Sempere, Senyera, Siete Aguas, Simat de la Valldigna, Sinarcas, Sot de Chera, Sumacàrcer, Teresa de Cofrentes, Terrateig, Titaguas, Torrebaja, Torrella, Torres Torres, Tous, Tuéjar, Utiel (només llogarets o pedanies), Vallanca, Vallés, Venta del Moro, Villargordo del Cabriel, Yátova, La Yesa, Zarra.
ANNEX VIII
Documentació a presentar juntament amb la sol·licitud d'ajuda RURALTER-Leader en la primera ronda de presentació de projectes
Nota: S'hi inclouen els documents acreditatius de criteris puntuables segons el barem que, si s'escau, al·legue el sol·licitant
A. Documentació relativa al sol·licitant
1. Si és empresari/ària individual: original i còpia o còpia compulsada del DNI i del NIF.
2. En el cas de cooperatives o altres agrupacions (comunitats de béns, societats civils?) o associacions:
- Original i còpia o còpia compulsada del contracte o acta de constitució i, si és el cas, estatuts vigents, amb el número d'inscripció en el registre corresponent.
- Original i còpia o còpia compulsada de la targeta d'identificació fiscal.
3. En el cas de societats:
- Original i còpia o còpia compulsada de l'escriptura actualitzada de constitució, número d'inscripció en el Registre Mercantil.
- Original i còpia o còpia compulsada de la targeta d'identificació fiscal.
4. Si es tracta d'una empresa o entitat en fase de constitució: fotocòpia del DNI del promotor i, si és el cas, el projecte d'estatuts.
5. En el cas d'entitats locals: certificat del nomenament de l'alcalde/president, còpia del decret d'alcaldia pel qual s'acorda sol·licitar l'ajuda o certificat del secretari de l'acord de la junta directiva de la mancomunitat sobre la sol·licitud.
6. Si es posseïx representant legal:
- Original i còpia o còpia compulsada del seu DNI.
- Original i còpia o còpia compulsada de poders actualitzats que acrediten la seua representació, o document equivalent segons les prescripcions legals.
7. Declaració censal d'alta en l'impost d'activitats econòmiques.
8. Acreditació de la propietat o capacitat legal d'ús i gaudi dels béns del projecte.
9. Acreditació de la condició de família nombrosa: còpia compulsada del títol oficial de família nombrosa, expedit per la Conselleria de Benestar Social.
10. Dades de domiciliació bancària: model oficial de fitxa de manteniment de tercers amb certificat de conformitat de l'entitat financera.
11. Última declaració de l'impost sobre societats o, si és el cas, de l'impost sobre la renda de les persones físiques (en el cas que no s'haja aportat ja).
12. En el cas que l'empresa siga participada en més del 25%, l'últim balanç i compte de resultats anual de l'empresa participant.
13. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació. I, així mateix, declaració del percentatge de treballadors discapacitats sobre la plantilla total, tancada el 31 de desembre de l'any anterior al de la presentació de la sol·licitud d'ajudes, tal com s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
14. Acreditació de trobar-se el sol·licitant al corrent en les obligacions tributàries, la qual cosa inclou:
- certificat acreditatiu que el sol·licitant no té deutes de naturalesa tributària amb la Generalitat, i
- original i còpia de l'alta i, si és el cas, de l'últim rebut de l'impost sobre activitats econòmiques, com també una declaració responsable de no haver-se donat de baixa en la matrícula de l'impost sobre activitats econòmiques. Si el sol·licitant està exempt de l'impost sobre activitats econòmiques, acreditarà esta circumstància per mitjà d'una declaració responsable, o
- certificat positiu que el sol·licitant no té deutes amb l'Agència Estatal de l'administració Tributària.
15. Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
B. Documentació relativa al projecte
1. Memòria firmada, descriptiva de la inversió o l'activitat i de la seua viabilitat econòmica, indicativa dels terminis d'execució, amb un pressupost detallat de les inversions a realitzar, inclosa factura proforma de les adquisicions previstes.
2. Fotografia de l'immoble (terreny o edifici) on es projecte realitzar l'actuació. En el cas d'edificis ja existents, fotografies de l'interior i l'exterior de cada una de les façanes.
3. Projecte realitzat per tècnic competent i visat pel col·legi corresponent, en el cas de requerir-ho el tipus de l'actuació. Quan este no siga necessari d'acord amb la normativa, n'hi haurà prou amb la presentació d'un croquis d'obra, mesuraments i un pressupost d'execució desglossat per partides. El projecte tècnic visat pot ser substituït per un croquis en el moment de la presentació de la sol·licitud d'ajuda, si bé haurà de ser aportat de manera immediata a la resolució de concessió perquè esta siga ferma.
4. Cartografia amb la ubicació de l'actuació projectada (escala 1:50.000 o 1:100.000).
5. Quan l'operació incloga actuacions sobre l'exterior d'una edificació existent, s'hi ha d'adjuntar croquis o pla de la façana o les façanes projectades.
6. Fotocòpia compulsada de la llicència municipal d'obres i/o d'obertura, permisos o inscripcions necessaris, o acreditació d'haver-se sol·licitat. Estos documents podrien no ser presentats en el moment de la sol·licitud d'ajuda, si bé hauran de ser aportats de manera immediata a la resolució de concessió perquè esta siga ferma.
C. Documentació relativa al barem regional
1. Declaració del sol·licitant en què es relacionen els criteris de puntuació de l'Annex II que al·lega que concorren en el seu projecte, amb menció del document que aporta per a acreditar la realitat de cada un d'estos. La declaració inclourà el següent paràgraf final:
«Declare que les dades dalt descrites són certes i, en el cas de rebre finalment una subvenció, em compromet a comunicar a l'administració qualsevol variació respecte a allò dalt descrit que es produïsca durant l'execució del projecte i fins a un any després de la percepció de l'últim pagament de l'ajuda».
En el cas que el sol·licitant al·legue la concurrència de criteris relatius a la creació d'ocupació, s'inclourà així mateix el paràgraf següent:
«Respecte de les noves ocupacions previstes, em compromet així mateix a remetre a l'administració còpia del/dels contracte/s de treball (o alta com a autònom, si és el cas) en el moment en què este/os se formalitze/n».
2. Sistema d'acreditació específica de determinats mèrits:
a) Acreditació de la seua condició d'agricultor/a o ramader/a professional: S'haurà d'aportar la declaració de la renda corresponent de l'últim exercici, l'informe de vida laboral i els 3 últims butlletins de cotització a la Seguretat Social.
b) Acreditació d'haver-se incorporat a un projecte d'explotació en comú, l'any anterior a la sol·licitud d'ajuda: còpia compulsada de la resolució d'adjudicació de la Conselleria d'Agricultura, Pesca i Alimentació
c) Acreditació d'haver-se acollit a la jubilació anticipada de l'activitat agrària, l'any anterior o posterior a la sol·licitud d'ajuda: còpia compulsada de la resolució d'adjudicació de la Conselleria d'Agricultura, Pesca i Alimentació.
d) Acreditació del nombre de fills menors residents en un territori RURALTER-Leader: fotocòpia compulsada del llibre de família i certificat d'empadronament dels fills.
e) Creació de nous llocs de treball: declaració responsable relativa als nous llocs de treball previstos, que incloga una descripció de cada un dels llocs de treball que es pretén crear, amb menció de:
- si és a jornada completa o no,
- cost brut anual estimat,
- qualificacions/titulació requerida per a l'execució del treball,
- previsió sobre el nombre de nous llocs per als quals es contractaran dones,
- previsió sobre el nombre de nous llocs per als quals es contractaran jóvens (que no hagen fet els 41 anys).